ประกาศสำนักนายกรัฐมนตรี เรื่อง ยุติการดำเนินการของกองทุนหมู่บ้านและชุมชนเมืองแห่งชาติ (องค์การมหาชน)

ประกาศสำนักนายกรัฐมนตรี
ประกาศสำนักนายกรัฐมนตรี
เรื่อง ยุติการดำเนินการของกองทุนหมู่บ้านและชุมชนเมืองแห่งชาติ
(องค์การมหาชน)
 

ตามที่พระราชบัญญัติกองทุนหมู่บ้านและชุมชนเมืองแห่งชาติ
พ.ศ. ๒๕๔๗ มาตรา ๑๑ บัญญัติให้จัดตั้งกองทุนขึ้นกองทุนหนึ่ง เรียกว่า กองทุนหมู่บ้านและชุมชนเมืองแห่งชาติ โดยเป็นหน่วยงานของรัฐ มีฐานะเป็นนิติบุคคล และมาตรา ๓๑ บัญญัติว่า เมื่อได้มีการจัดตั้งกองทุนหมู่บ้านและชุมชนเมืองแห่งชาติ
ตามพระราชบัญญัตินี้ให้ถือว่า การดำเนินการตามวัตถุประสงค์ของกองทุนหมู่บ้านและชุมชนเมืองแห่งชาติ
(องค์การมหาชน) ที่จัดตั้งขึ้นตามพระราชกฤษฎีกาจัดตั้งกองทุนหมู่บ้านและชุมชนเมืองแห่งชาติ
(องค์การมหาชน) พ.ศ. ๒๕๔๔ เสร็จสิ้นลงแล้ว นั้น

เพื่อให้การดำเนินการเป็นไปตามพระราชบัญญัติกองทุนหมู่บ้านและชุมชนเมืองแห่งชาติ
พ.ศ. ๒๕๔๗ อาศัยอำนาจตามความในมาตรา ๔ มาตรา ๑๑ มาตรา ๑๔ มาตรา ๒๑ และมาตรา ๓๑
แห่งพระราชบัญญัติกองทุนหมู่บ้านและชุมชนเมืองแห่งชาติ พ.ศ. ๒๕๔๗ ประกอบกับคำสั่งนายกรัฐมนตรี
เรื่อง มอบหมายและมอบอำนาจให้รองนายกรัฐมนตรี (นายสุริยะ จึงรุ่งเรืองกิจ) รักษาการตามพระราชกฤษฎีกาจัดตั้งกองทุนหมู่บ้านและชุมชนเมืองแห่งชาติ
(องค์การมหาชน) พ.ศ. ๒๕๔๔ ตามบทเฉพาะกาล มาตรา ๓๑ แห่งพระราชบัญญัติกองทุนหมู่บ้านและชุมชนเมืองแห่งชาติ
พ.ศ. ๒๕๔๗ ตามบันทึกสำนักเลขาธิการนายกรัฐมนตรี ลงวันที่ ๑๕ ธันวาคม ๒๕๔๘ และคำสั่งสำนักนายกรัฐมนตรีที่
๔๔๐/๒๕๔๘ ลงวันที่ ๑ พฤศจิกายน ๒๕๔๘ มอบหมายและมอบอำนาจให้รองนายกรัฐมนตรี (นายสุริยะ
จึงรุ่งเรืองกิจ) ปฏิบัติราชการแทนนายกรัฐมนตรีจึงออกประกาศไว้ ดังต่อไปนี้

ข้อ
๑ ให้ยุติการดำเนินการของกองทุนหมู่บ้านและชุมชนเมืองแห่งชาติ
(องค์การมหาชน) ตามพระราชกฤษฎีกาจัดตั้งกองทุนหมู่บ้านและชุมชนเมืองแห่งชาติ (องค์การมหาชน)
พ.ศ. ๒๕๔๔

ข้อ
๒ ให้จัดตั้งกองทุนขึ้นกองทุนหนึ่ง เรียกว่า
กองทุนหมู่บ้านและชุมชนเมืองแห่งชาติ
โดยเป็นหน่วยงานของรัฐ มีฐานะเป็นนิติบุคคล ไม่เป็นส่วนราชการหรือรัฐวิสาหกิจตามกฎหมายว่าด้วยวิธีการงบประมาณ

ข้อ
๓ ให้กองทุนหมู่บ้านและชุมชนเมืองแห่งชาติ มีสำนักงานใหญ่
เรียกว่า สำนักงานกองทุนหมู่บ้านและชุมชนเมืองแห่งชาติ
เรียกโดยย่อว่า สทบ. ตั้งอยู่ ณ กรุงเทพมหานคร
หรือปริมณฑล และอาจตั้งสาขาตามความจำเป็นก็ได้

ข้อ
๔[๑] ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๑๖
ธันวาคม พ.ศ. ๒๕๔๘
สุริยะ จึงรุ่งเรืองกิจ
รองนายกรัฐมนตรี
ปฏิบัติราชการแทนนายกรัฐมนตรี



















พชร/ผู้จัดทำ
๒๑ ธันวาคม ๒๕๔๘
สถาพร/ปรับปรุง
๒๙ พฤศจิกายน ๒๕๔๙



[๑] ราชกิจจานุเบกษา เล่ม ๑๒๒/ตอนพิเศษ ๑๔๕ ง/หน้า ๔/๑๗ ธันวาคม ๒๕๔๘